Pabalstu izsaka punktos, ko piešķir par faktiski nostrādāto stundu. Punktu skaits ir no 2 punktiem (piemēram, par vidējo trokšņu līmeni, kas pārsniedz 85 decibelus) līdz maksimāli 50 punktiem (ierēdnim strādājot autonomā ugunsdrošā aizsargtērpā). Katrs punkts atbilst 0,032 % no pamatalgas, ko saņem 1. pakāpes 1. līmeņa ierēdnis (proti, 0,95 EUR 2019. gadā).

Padome, Komisija, EĀDD, Eiropas Parlaments, Tiesa un Revīzijas palāta, kā arī abas Komitejas izmanto pastāvīgu darba gatavību un/vai maiņu darbu un piemēro tiesību aktos paredzētos piemaksu maksājumus.

Līdz šim pabalstu par īpaši grūtiem darba apstākļiem izmantoja tikai Komisija attiecībā uz darbu Kopīgajā pētniecības centrā, Infrastruktūras un loģistikas birojā Briselē (OIB) un kopš 2018. gada ENER ĢD kodolinspektoriem.

5.1.Pamatojums pastāvīgai darba gatavībai

Komisija: Piemaksu par pastāvīgu darba gatavību Komisija 2019. gadā izmaksāja 410 darbiniekiem, kas ir neliels samazinājums salīdzinājumā ar 2018. gadu (416 saņēmēji).

Mēs konstatējam palielinājumu informācijas un komunikācijas tehnoloģiju (IKT) dienestos (+ 16). Šis palielinājums ir saistīts ar lielāku saņēmēju skaitu (103 salīdzinājumā ar 89 saņēmējiem 2018. gadā), kuri strādā kādā no DIGIT ĢD esošajiem 23 pastāvīgās darba gatavības dienestiem. No otras puses, pēdējo gadu laikā ir vērojams neliels samazinājums tehnisko iekārtu dienestos (pastāvīgas darba gatavības režīma atcelšana Publikāciju birojā (OP), mazāk piemaksas saņēmēju OIB/OIL dienestos). Tāda pati tendence bija vērojama krīžu / ārkārtas situāciju koordinācijas jomā (-9).

Aptuveni 37 % (151) no saņēmējiem strādā kādā no pētniecības centriem. Vairākumā gadījumu, kas attiecas uz Kopīgo pētniecības centru, pastāvīga darba gatavība tiek nodrošināta mājās, izņemot centru Isprā (kur pastāvīgu darba gatavību nodrošina darba vietā vai mājās, ņemot vērā veicamo uzdevumu īpašo raksturu).

Citos Komisijas ģenerāldirektorātos ir vērojams neliels saņēmēju skaita samazinājums (54 saņēmēji 2018. gadā, 47 saņēmēji 2019. gadā) ECHO ĢD (EM 24/7) pēc palielinājuma (+ 5) 2018. gadā. Citos dienestos situācija ir gandrīz nemainīga salīdzinājumā ar 2018. gadu.

Padome: Piemaksu par pastāvīgu darba gatavību Padome 2019. gadā izmaksāja 85 darbiniekiem (2018. gadā – 77 darbiniekiem).

Darbojas četri dienesti šādās jomās: 1) informācijas un komunikācijas tehnoloģijas (IKT), iesaiste, garantējot datoru un sakaru tīklu aizsardzību un pareizu darbību, 2) drošums/drošība, lai nekavējoties reaģētu uz visiem incidentiem, kas var ietekmēt Padomes Ģenerālsekretariāta darbiniekus, kā arī Padomes un Eiropadomes darbību, un lai nodrošinātu diennakts atbalstu komandējumos esošajiem drošības dienesta darbiniekiem, 3) ātra iesaiste rotējošās prezidentūras un Eiropadomes priekšsēdētāja tūlītēju un steidzamu paziņojumu sagatavošanā, publicēšanā internetā un izplatīšanā KĀDP/KDAP ietvaros. 2019. gadā pastāvīgu darba gatavību visos gadījumos nodrošināja, atrodoties mājās.

Šī palielināšanās tendence skaidrojama, no vienas puses, ar piemaksas saņēmēju skaita nelielu palielināšanos esošajos dienestos un, no otras puses, ar jauna dienesta izveidi nodaļā ORG.5 “Informācijas drošība”.

Revīzijas palāta: Drošuma un drošības nodrošināšanas dienests 2019. gadā ik mēnesi darbu plānoja tā, ka darba gatavību, atrodoties mājās, nodrošināja 17 darbinieki (tāds pats skaits kā 2018. gadā). Šis dienests nodrošina ēku un to izmantotāju drošību bez pārtraukuma un visu gadu.

EĀDD: Piemaksu par pastāvīgu darba gatavību, atrodoties mājās, EĀDD 2019. gadā izmaksāja 33 darbiniekiem (2018. gadā – 29 darbiniekiem). Šis palielinājums izskaidrojams ar jauna dienesta izveidi nodaļā SG AFF GEN 6 “Stratēģiskā komunikācija”. Pastāvīga darba gatavība aptver 3 darba jomas: 1) drošības nodrošināšanas pakalpojumi, lai nepārtraukti aizsargātu EĀDD personālu, apmeklētājus, telpas un mantu Briselē, klasificēto informāciju (galvenajā ēkā un delegācijās); 2) atbalsts KĀDP/KDAP, lai diennakts režīmā sekotu notikumiem visā pasaulē, reaģētu uz krīzēm, incidentiem, kritiskiem notikumiem, īpašām vai steidzamām situācijām, sniegtu atbalstu Augstajam pārstāvim un ES dalībniekiem, atvieglotu EĀDD krīzes platformas sanāksmju rīkošanu ārpus parastā darba laika; 3) informācijas un komunikācijas tehnoloģiju dienests, izmantojot COMCEN (Komunikācijas centrs), kas sniedz klasificētas informācijas ziņošanas pakalpojumus visiem EĀDD darbiniekiem, sniedzot arī pakalpojumus Padomes Ģenerālsekretariātam, lai nodrošinātu steidzamas klasificētas informācijas ātru apstrādi.

Tiesa: Piemaksu par pastāvīgu darba gatavību, atrodoties mājās, Tiesa 2019. gadā izmaksāja 28 darbiniekiem (2018. gadā – 27 darbiniekiem). Pastāvīgas darba gatavības darbs tika izveidots 2014. gada novembrī Infrastruktūras ģenerāldirekcijā. Ēku direkcija ir atbildīga par iestādes aizsardzību, ugunsgrēku novēršanu un veselības aizsardzību un drošību darbā. Tā sastāv no trīs struktūrvienībām, kas atbild par jaunajiem darbiem, ēku apsaimniekošanu un drošību.

Reģionu komiteja un Eiropas Ekonomikas un sociālo lietu komiteja: Reģionu komitejā un EESK ir kopīgs pastāvīgas darba gatavības dienests drošības dienestā, lai nodrošinātu, ka drošības darbinieki ir pieejami un spēj jebkurā laikā reaģēt uz incidentiem, kuros nepieciešama iesaistīšanās, kad iestāde ir slēgta. 2019. gadā pastāvīgu darba gatavību, atrodoties mājās, nodrošināja 4 Reģionu komitejas darbinieki (tāpat kā 2018. gadā) un 3 EESK darbinieki (2018. gadā – 2 darbinieki).

5.2.Pamatojums pabalstam par īpaši grūtiem darba apstākļiem

Komisija: Komisija joprojām ir vienīgā iestāde, kas 2019. gadā izmantoja šo iespēju: Infrastruktūras un loģistikas birojs Briselē (OIB) pavairošanas dienestā, Kopīgais pētniecības centrs un ENER ĢD saistībā ar kodoliekārtu inspekcijām kodolobjektos, kopā 2019. gadā bija 216 saņēmēji (2018. gadā – 209).

Kopējais darba stundu skaits, strādājot īpaši grūtos darba apstākļos, 2019. gadā bija sadalīts šādi:

Ø64 889,11 stundas (2018. gadā – 65 808,19) saistībā ar personas drošību (piemēram, strādājot īpaši neērtos, aizsargājošos tērpos),

Ø115 973,35 stundas (2018. gadā – 117 127,13) saistībā ar darba vietu (piemēram, trokšņainas vietas, bīstamas vietas),

Ø12 162,74 stundas (2018. gadā – 11 539,68) saistībā ar darbības veidu (piemēram, darbs ar kodīgām vielām),

Ø8 stundas (2018. gadā – 26,20) saistībā ar personas drošību un darba vietām (kodolinspektori: augsts trokšņa līmenis, aizsargapģērbs ar autonomiem elpošanas aparātiem).